Minneord Aksel Harald Schreiner,

Vår kjære kollega og venn, professor emeritus og overlege Aksel Harald Schreiner døde etter kort sykeleie 6. november 2014. Han ble født i Fana 9. januar 1933 og utdannet seg til lege i Graz, Østerrike i 1960. Han var lege i Haugesund, Rollag, Bergen og Frøya legedistrikt før han i 1968 kom til Haukeland sykehus og Medisinsk avdeling der han ble spesialist i indremedisin 1977 og infeksjonssykdommer 1980. Han hadde hovedstilling ved Universitetet i Bergen som førsteamanuensis fra 1973, dosent fra 1979 og professor fra 1985. Han tok doktorgrad i 1970 med avhandlingen *In vitro locomotion and adhesion of human leucocytes.* Han var en populær leder av Mutan prosjektet i Tanzania 1992-4.

Schreiner ledet Radio Medico Norge 1985-2006 – legeråd for skip og sjøfolk på alle hav. Hans hobby som radio-amatør passet godt i dette arbeidet. Hans store interesse for sjøfartsmedisin bidro sterkt til opprettelsen av Norsk senter for maritim medisin ved Haukeland Universitetssjukehus i 2006. Han var senterets interimsleder og har skrevet en fagbok på norsk og engelsk og vært redaktør av verdens første eneste internasjonale oppslagsverk i maritim medisin (2010). Helt til sitt siste offisielle oppdrag i august i år viste han stor evne til engasjement og nytenkning som bidro aktivt til utviklingen av maritim medisin i Norge.

Schreiner var en fremragende kliniker og forsker. Han publiserte over 100 vitenskapelige artikler innen infeksjonsmedisin og sjøfartsmedisin. Han var leder for Norsk forening for infeksjonsmedisin, formann i Det Medicinske Selskab i Bergen samt æresmedlem i Norsk forening for maritim medisin. Han fikk mange utmerkelser og priser nasjonalt og internasjonalt og mottok Kongens fortjenestemedalje i gull i 2003.

Aksel var et godt medmenneske og en god doktor for mange syke. Han var en fremragende pedagog og underviser for tusenvis av studenter og kolleger. Han kombinerte høy kreativitet og faglig kompetanse med stor kunnskapsbredde langt utenfor det medisinske fagfeltet, og med dyp innsikt og livsvisdom. Hans råd var høyt verdsatte. Han bidro sterkt til fellesskapet med varme, glede, omsorg og optimisme: «Eg er så privilegert!»

I takknemlighet hilser vi familien for alt det gode Aksel har gitt oss.

På vegne av venner og kolleger ved Universitetet i Bergen og Haukeland Universitetssjukehus

Alfred Halstensen

Haakon Sjursen

Stig Harthug